د احمد شاه بابا دیوان

د احمد شاه بابا ديوان ( لیکنیزه بڼه) 
د احمد شاه بابا ديوان د پښتو ادب د کلاسيکې دورې يو له ارزښتمنو اثارو څخه دی چې دا ځانګړې خطي نسخه په ۱۱۶۳ هجري قمري کال کې لیکل شوې ده. دغه اثر د احمد شاه بابا د وفات څخه ۲۳ کاله وړاندې ليکل شوی، له همدې امله ګومان کېږي چې دا به په نړۍ کې د دې ديوان يوازينۍ او بې‌سارې نسخه وي. د دې نسخې شتون د پښتو شعر او د ابدالي دورې د ليکني بڼې په پېژندلو کې بنسټيز رول لري.

 ظاهري بڼه او د ليک ډول 
د دغه کتاب ليک بڼه په نسخ پښتو خط ده چې د هندي کاغذ پر مخ ليکل شوې ده. د کتاب پاڼې جدول شوې دي او د متن د ښکلا او وضاحت لپاره سرليکونه په شنګرف یا سور رنګ ورکړل شوي دي. د کرښو تر منځ عمودي کرښې راکښل شوې دي چې د بيتونو نظم ساتي. یو ځانګړی خصوصیت یې دا دی چې د مقطع په بيتونو کې د احمد شاه نوم په مستطيل ډوله چوکاټونو کې راګير شوی دی.

 تخنيکي مشخصات او پوښ 
دغه نسخه ۱۷۶ برګې يا پاڼې لري چې اندازه یې ۱۶ په ۲۲ سانتي متره کې ده. د کتاب پوښ له سور رنګې څرمنې څخه جوړ شوی چې په ټکداره مجدول بڼه ډیزاین شوی دی. پر پوښ باندې د ترنج او نيم ترنج نقشونه په ډېر مهارت کيندل شوي چې د اثر تاريخي او هنري ارزښت يې څو چنده کړی دی. د کتاب په وروستيو پاڼو کې د افغانستان د ملي ارشیف شين رنګی مهر په دايروي بڼه لګېدلی چې د دې نسخې د رسمي ثبت او خونديتوب نښه ده.
بټنوک|د احمد شاه بابا دیوان لیکنیزه بڼه
بټنوک|د احمد شابابا دیوان
بټنوک|د احمد شاه بابا دیوان
دا مهم خطي اثر اوسمهال د افغانستان په ملي ارشيف کې د خطي نسخو په ځانګړي زېرمتون کې ساتل کېږي. د دغه اثر د موندلو او لاسرسي لپاره د ۱۴۸ بر ۳ محفظې او د ۷۹۱ مسلسل شمېرې تخنيکي کوډونه کارول شوي دي ترڅو څېړونکي وکولی شي په اسانۍ سره ورته لاسرسی ولري.

 سرچینې 
د افغانستان ملي ارشیف، د خطي نسخو د ثبت دفتر.